साउन २१, काठमाडौं (अस) । श्रम, रोजगार तथा सामाजिक सुरक्षा मन्त्रालयको पहलमा ईपीएस प्रणालीबाट दक्षिण कोरिया जाने नेपाली कामदारले तिर्दै आएको हवाई भाडादर सस्तो हुने भएको छ ।
सरकारले पहिलो पटक कोरिया जाने कामदारको हवाई भाडाका लागि बोलपत्र आव्हान गरेको हो । जसमा सिलिन्स ट्राभल एण्ड टूर्स प्रालिले सबैभन्दा कम ४ सय ११ डलरमै कोरिया लैजाने प्रस्ताव पेस गरेपछि सोही बोलपत्र सदर भएको छ ।
सन् २००८ मा शुरु भएको ईपिएस प्रणालीबाट कोरिया जाने यात्रुले ५ सय ४१ डलर बुझाउँदै आएका थिए । सोहि भाडा २०७३ पुस देखि ५ सय २९ दशमलव ७५ डलर बुझाउँदै आएकामा आइतवारबाट कोरिया जाने नेपालीले ४ सय ११ डलरमात्र तिरेर जान पाउने भएका छन् । यसबाट प्रति नेपाली १ सय १८ डलर बचत हुने भएको छ ।